Dra wit vir Joshua - People - Windhoek Express
Saturday, August 24th, 2019 07:03:44
Dra wit vir Joshua
Daar is 'n tikkie hoop vir die Maasdorp-gesin van Gobabis, wie se baba 'n belangrike tweede operasie moet ondergaan.
Baba Joshua Maasdorp. Foto Yolanda Nel
Die lang wag is amper verby vir klein Joshua Maasdorp, wie in die komende week sy tweede operasie in die hoofstad moet ondergaan.
Joshua, nou vier maande oud, is met 'n geboortedefek gebore wat tot 'n kolostomie gelei het. Hy was net 'n paar dae oud toe hy dié noodoperasie in Windhoek moes ondergaan. Nog twee operasies wag om die probleem te herstel.
Die tweede operasie is vir Dinsdag by MediClinic in Windhoek geskeduleer. Die familie was reeds verlede week in die hoofstad en ná 'n afspraak met die narkotiseer het alles goed gelyk.
Indien die operasie 'n sukses is, sal die kolostomiesakkie na ses weke verwyder kan word.
Volgens ma Morenzia en pa Gert, het Joshua Donderdag verdere skanderings ondergaan.
"Die operasie is vir Dinsdag om 14:00 skeduleer en sal dit na verwagting ses ure duur," lui 'n boodskap wat hulle aan Windhoek Express gestuur het.
Die familie beplan om Dinsdag almal wit hempde te dra om hul ondersteuning vir die klein man te wys. Enige voorbidding van die gemeenskap sal waardeer word.
Morenzia het in 'n vorige onderhoud gesê dat behalwe vir die skok van 'n geboortedefek, het die familie ook eers ná sy geboorte uitgevind hul seun het Down-sindroom.
"Ons dokter het dit nooit tydens die swangerskap opgetel nie," het sy toe gesê. Aangesien dit haar tweede swangerskap was, het hulle gedink alles was soos voorheen, normaal.